
הכנסת התשע-עשרה
נוסח לא מתוקן

מושב שני
<פרוטוקול מס' 156>
מישיבת ועדת הכלכלה
יום שני, כ"ז בטבת התשע"ד (30 בדצמבר 2013), שעה 10:30
<סדר היום:>
<תקנות התעבורה (תיקון מס'...), התשע"ד-2013, בדבר הסדרת השימוש  ברכב שניזוק>
נכחו:

<חברי הוועדה:> 
דוד צור – מ"מ היו"ר
גילה גמליאל
יצחק וקנין
מיכל רוזין

<מוזמנים:> 
	אבנר פלור
	–
	סמנכ"ל בכיר מינהל תנועה, משרד התחבורה והבטיחות בדרכים

	שרית זוכוביצקי-אור
	–
	לשכה משפטית, משרד התחבורה והבטיחות בדרכים

	איציק סרור
	–
	סגן מנהל אגף הרכב, משרד התחבורה והבטיחות בדרכים

	שמעון אלקיים
	–
	ראש תחום שירותי תחזוקה, משרד התחבורה והבטיחות בדרכים

	משה קירמאייר
	–
	ראש תחום הדרכה, משרד התחבורה והבטיחות בדרכים

	אוהד מעודי
	–
	מחלקת ביטוח כללי אגף שוק ההון, משרד האוצר

	יערה למברגר
	–
	ייעוץ וחקיקה, משרד המשפטים

	שרון שלאין
	–
	ראש חוליית יעוץ וחקיקה, משטרת ישראל, המשרד לבטחון פנים

	ריקי וייצהנלדר
	–
	תובעת תעבורה באגף התנועה, המשרד לבטחון פנים

	טל ויתקון
	–
	יועמ"ש אתג"ר, משטרת ישראל, המשרד לבטחון פנים

	רון מוסקוביץ
	–
	מנכ"ל, הרשות הלאומית לבטיחות בדרכים

	נעמה הראל
	–
	עוזר מנכ"ל, הרשות הלאומית לבטיחות בדרכים

	עמי רוטמן
	–
	יועץ משפטי, הרשות לבטיחות בדרכים

	רונן לוי
	–
	יו"ר, איגוד המוסכים

	אריה אשד
	–
	מנכ"ל, איגוד המוסכים

	אינגריד הר אבן
	–
	יועצת משפטית, איגוד המוסכים

	ישראל צרפתי
	–
	חבר מועצה, איגוד המוסכים

	עזרא שוהם
	–
	יו"ר האיגוד, איגוד שמאי הביטוח

	אורי גורביץ'
	–
	יו"ר הועדות המקצועיות הארציות, איגוד שמאי הביטוח

	רפי ונציה
	–
	חבר איגוד, איגוד שמאי הביטוח

	יהודה יגן
	–
	יו"ר ענף רכב, איגוד שמאי הביטוח

	עו"ד ירון אליאס
	–
	יועץ משפטי, איגוד חברות הביטוח

	שלמה תוסייה -כהן
	–
	יועץ משפטי, איגוד שמאי הביטוח

	אבי גלנצר
	–
	יו"ר, איגוד מכוני הרישוי

	שמעון סודאי
	–
	קצין בטיחות בתעבורה, איגוד קציני בטיחות בתעבורה שכירים ועצמאיים

	ערן אור
	–
	שמאי - ביטוח חקלאי, איגוד חברות הביטוח

	בתיה לונדון
	–
	יו"ר ועדת רכב, איגוד חברות הביטוח

	שמואל מלכיס
	–
	מנהל המחלקה הכלכלית, איגוד חברות הביטוח

	יעקב יהודה רודד
	–
	מנכ"ל, איגוד יבואני הרכב

	יגאל רסקין
	–
	יו"ר ועד הטכנית, ארגון מנהלי תחבורה בישראל

	גיורא צפרוני
	–
	מנהל תחבורה, ארגון מנהלי תחבורה בישראל

	נמרוד הגלילי
	–
	מנכ"ל ארגון להשכרת רכב וליסינג

	דידי רוזנפלד
	–
	מנכ"ל שלמה סיקסט ניו קופל

	דני קדרון
	–
	יו"ר ועדת ביקורת ואחראי על תחבורה, עמותת תנו יד לחירש ונכים למען נכים

	ינון יעקב
	–
	מנהל תחום מדיניות ציבורית, אור ירוק

	אילת סלע יונגרמן
	–
	לוביסטית, איגוד המוסכים


<ייעוץ משפטי: >
מרב תורג'מן
<מנהלת הוועדה:>
לאה ורון
<רישום פרלמנטרי:>
שרון רפאלי
<תקנות התעבורה (תיקון מס'...), התשע"ד-2013, בדבר הסדרת השימוש  ברכב שניזוק>
<היו"ר דוד צור:>
בוקר טוב. אני מתכבד לפתוח את ישיבת ועדת הכלכלה בנושא תקנות התעבורה (תיקון מס'...), בדבר הסדרת השימוש ברכב שניזוק, התשע"ד-2013. אנחנו עצרנו בדיון הקודם, ואנחנו רוצים לסיים היום. עשינו סבב דוברים והערות בנושא של תקנות התעבורה בדבר הסדרת השימוש ברכב שניזוק. 
מי אנשי משרד התחבורה כאן? אוקיי. 

<מרב תורג'מן:>
אני רק אציין שהוועדה אישרה עד תיקון תקנה 309, סעיף 1 פסקה (4) רק עד תקנת משנה (ג). 

<היו"ר דוד צור:>
נתחיל בהקראה כי כבר עשינו את הדיון. מי שירצה להיכנס לתוך התקנות נשמע את ההערות. 

מי מקריא?  

<שרית זוכוביצקי-אור:>
אני. 

אני רק אגיד שבעקבות הערות ששמענו בוועדה, הייעוץ המשפטי של הוועדה והערות שונות שנשמעו שקלנו אותם וכבר הכנסנו אותם כשינויים לנוסח. 


אני מקריאה את תקנת משנה (ד) המוצעת:

(ד) הודעה כאמור בתקנת משנה (ג) תימסר לרשות הרישוי לאחר שבדק שמאי הרכב כי  הרכב תוקן במפעל, נבדק במפעל בודק וניתנה לגביו תעודת בדיקה. 

<מרב תורג'מן:>
את יכולה להסביר את התוספת? 
<שרית זוכוביצקי-אור:>
למעשה, אנחנו רוצים שברישיון הרכב לא רק יירשם נזק מהותי. אנחנו רוצים שברישיון הרכב תהיה גם אינדיקציה לכך שהרכב תוקן ונבדק במפעל בודק. זאת אומרת לא רק שהיה נזק גדול, אלא שהיה תהליך.  מבחינתנו "תוקן" זה תוקן במפעל מורשה; ו"נבדק" – נבדק באמצעות מפעל בודק. זה המפעל המורשה לבדיקות לפי סעיף 309. למעשה, רשות הרישוי פה היא פלטפורמה לרישוי. זאת אומרת היא לא קובעת נזק בטיחותי מהותי, אלא רק רושמת ברישיון הרכב. אותה פרוצדורה יש לגבי רכב שהוכרז כאובדן גמור, "טוטל-לוסט". גם שם שמאי קובע שהרכב הוא טוטל-לוסט, הוא מודיע לרשות הרשות, והיא מבטלת את רישום הרכב. זאת אומרת היא רק פלטפורמה לרישוי. אותו דבר כאן: רשות הרישוי צריכה לרשום – או אנחנו מציעים שהיא תרשום – שהנזק הבטיחותי תוקן ונבדק, ולכן אנחנו צריכים לקבל את האינפורמציה לגבי תיקון הרכב במפעל מורשה ובדיקתו במפעל בודק. אז נוכל לרשום, על-פי הממצאים שהעבירו לנו את ההערה ברישיון הרכב. כאן אנחנו מטילים את השלמת האינפורמציה על השמאי. 
<היו"ר דוד צור:>
היה אז דיון אם זה צריך להיות על השמאי או על המוסך המורשה הבודק. 

כן, מר שמואל מלכיס. 

<שמואל מלכיס:>
שמואל מלכיס, איגוד חברות הביטוח. לא צלח בידינו בדיון הקודם לקבוע מסלול אחד בלבד שבו המנהל המקצועי של המפעל שתיקן יודיע למפעל הבודק, והמפעל הבודק הוא שיודיע למשרד הרישוי. אנחנו חושבים גם עכשיו שאין צורך בשני מסלולים, ואין צורך להבדיל בין רכב מבוטח שהוא היום מיעוט מסך-כול מצבת כלי הרכב במדינת ישראל לעומת כל כלי הרכב האחרים. עכשיו הוכנס פה שינוי נוסף בתקנת משנה (ד) של סעיף 4 שלפיה, לא רק השמאי, על-פי (ג), הוא שמודיע למשרד הרישוי שנגרם לרכב נזק בטיחותי שמצדיק בדיקה, על-פי תקנה 309, אלא שהשמאי יבדוק פעם נוספת את הרכב אחרי שהוא תוקן במפעל; והוא ידווח ולא מנהל המפעל הבודק למשרד הרישוי שהרכב תוקן ונבדק. קודם כול יש פה ייקור של כל הנושא של ביטוח הרכב משום שהשמאי, למעשה, צריך היום לבצע שתי בדיקות. מי ישלם את הבדיקה הנוספת?  הרי השמאי לא יבוא בהתנדבות לבדוק את הרכב פעם נוספת אחרי שהרכב יתוקן, וחוץ מזה - -
<היו"ר דוד צור:>
מה ההצעה שלך, שזה יהיה רק על-ידי - -
<שמואל מלכיס:>
כן, ההודעה עצמה יכולה להינתן בלי שום בעיה על-ידי מנהל המפעל הבודק. מה הבעיה? השמאי גם לא מומחה, הוא לא יכול לבדוק - -
<היו"ר דוד צור:>
הנקודה ברורה. 

<מרב תורג'מן:>
צריך להבהיר שהנוסח לא מחייב את השמאי לבדוק בפועל את הרכב - - 

<היו"ר דוד צור:>
גם וגם.

<מרב תורג'מן:>
 - - אלא רק לבדוק שניתנה עליו תעודת בדיקה. 

<שמואל מלכיס:>
אבל למה הוא צריך לבדוק את מנהל המפעל הבודק, ובכל רכב אחר שאינו מבוטח אפשר לסמוך על מנהל המפעל הבודק שידווח למשרד הרישוי? למה צריך פה גם שלייקס וגם חגורה?  

<היו"ר דוד צור:>
אני מניח שזה מכיוון שהוא הפנה את כל הריג'קטים למוסך המורשה. 

<שמואל מלכיס:>
לא הבנתי את השאלה. 

<היו"ר דוד צור:>
מלכתחילה הוא זה שרשם את כל הריג'קטים. 

<שמואל מלכיס:>
לפי דעתנו, זה גם היה מיותר לחלוטין כי זה לא תפקידו של שמאי לקבוע אם הרכב- -

<היו"ר דוד צור:>
אז מה תפקידו של השמאי באופן כללי? 
<שמואל מלכיס:>
להעריך את הנזק בכסף. לכן יש היגיון רב שהוא קובע טוטל-לוסט כי טוטל-לוסט הוא מבחן כלכלי שבו הוא קובע שעלות התיקון של הרכב היא אחוז מסוים מערכו של הרכב, ולכן הוא מדווח עליו כאובדן גמור. 
<היו"ר דוד צור:>
אוקיי, הנקודה ברורה. 

עורך הדין שלמה תוסייה-כהן, בבקשה. 

<שלמה תוסייה -כהן:>
אני מטעם איגוד השמאים. לצערי, אנחנו לא נוכל להסכים עם כל מה שאמר חברי, אבל עם חלק מהדברים נסכים. הניסוח צריך להיות כזה שמבהיר שהשמאי לא בדק בפועל – בניגוד לבדיקה שהוא עורך לרכב – שהרכב אכן נבדק במפעל בודק. כל מה שצריך לשנות בניסוח הוא שהוצג בפניו אישור על-כך שנעשתה בדיקה במפעל בודק. 
<שמואל מלכיס:>
אבל למה - - -

<שלמה תוסייה -כהן:>
זאת אומרת כך הדברים גם נעשים היום; השמאי בודק את הרכב פעם ראשונה, בודק את הרכב בסיום הבדיקה, הוא רואה שאכן תוקן, ומוצג בפניו אישור של מכון הבדיקה. הוא לא ייגש בפעם השלישית לבצע בדיקה או ייגש יחד עם הרכב למכון הבדיקה. אבל אפשר להסתמך על אותו מסמך. רק אנחנו לא רוצים שתהיה אי בהירות, האם יש צורך לגשת פעם שלישית ולבדוק את הרכב במכון הבדיקה. אני מניח שגם משרד התחבורה לא התכוון לדבר הזה, אלא רק לכך שיוצג בפני השמאי - -
<היו"ר דוד צור:>
נשמע את משרד התחבורה. 

<אבנר פלור:>
היום בפועל בסוף התהליך השמאי מקבל את המסמכים האלה של הבדיקה. פה אנחנו מעגנים שהתנאי למסור את הדיווח לרישום ברישיון הרכב הוא הגשת המסמכים לשמאי. לא כתוב פה שהוא צריך לבדוק את הרכב. זאת גם לא הייתה הכוונה שלנו. 

<היו"ר דוד צור:>
כדי לסגור פה מעגל אני מניח שזה הרעיון - -
<אבנר פלור:>
נכון. 

<היו"ר דוד צור:>
- - שתהיה פה סגירת מעגל של מי שפתח אותו. 

<שמואל מלכיס:>
אני לא מבין למה יש צורך בזה? 

<היו"ר דוד צור:>
כדי לוודא - -

<שמואל מלכיס:>
למה אתם יכולים לסמוך בכל רכב אחר שמנהל המפעל הבודק ידווח למשרד הרישוי? 

<היו"ר דוד צור:>
כי בטוטל-לוסט - -

<שמואל מלכיס:>
זה לא עניין של טוטל-לוסט. זה בדיוק אותו מקרה של רכב שנזקק לבדיקה. על-פי תקנה 309, מנהל המפעל הבודק – אם יש לו סמכות לגבי 55% מכלי הרכב לדווח למשרד הרישוי, למה צריך להמציא לרכב מבוטח הליך שונה שדורש מעורבות של שמאי? השמאי ראוי לשכר כשהוא עושה עבודה, אבל למה לייקר את כל התהליך? אין לזה שום סיבה הגיונית. למה אנשים שמבטחים רכב צריכים לשאת בנטל הזה ולהעמיס עליהם עלות נוספת בלי שום צורך? 
<היו"ר דוד צור:>
מה העלות, אגב? 

<שמואל מלכיס:>
סביר להניח שאם הוא יבצע פעולה זה יעלה כ-400 שקל נוספים. 

<היו"ר דוד צור:>
אומר עורך-דין תוסיה-כהן שאין שום עלות, שהדברים מתבצעים ממילא גם היום ללא עלות נוספת. 
<שלמה תוסייה -כהן:>
לו הייתי מאמין שחברות הביטוח אכן יעלו את שכר השמאים יכול להיות שהייתי שותק. אבל מאחר שאנחנו מכירים את השוק ויודעים מה קרה שם למעלה מ-10 השנים האחרונות אין שום חשש שהדבר הזה יקרה. שכר השמאים לא יעלה כתוצאה מהדבר הזה. 
<שלמה תוסייה -כהן:>
אני עוד לא שמעתי מישהו שעושה משהו בהתנדבות. 
אבל אין צורך בזה בכלל. 

<שרית זוכוביצקי-אור:>
קודם כול "נבדק וניתנה עליו תעודת בדיקה" – למעשה, הוספנו את הנוסח הזה כיוון שקיבלנו את הערת איגוד חברות הביטוח לא להשאיר את הכיתוב "נזק בטיחותי", אלא הם רצו שתהיה אינדיקציה שהרכב תוקן ונבדק. אנחנו קיבלנו את ההערה הזאת, ולכן גם שונה המלל שיירשם ברישיון. אבל כדי שרשות הרישוי תוכל לרשום את המלל הזה – הרי היא נסמכת על בדיקה שעושה אדם אחר – אני צריכה להגיד שהם ידווחו לי שזה תוקן במפעל מורשה. כדי להיענות לבקשה שלך, המילים "נבדק במפעל בודק" מיותרות משום שאם ניתנה לגביו תעודת בדיקה ממילא ההנחה היא שהמפעל בדק. 
<שמואל מלכיס:>
אבל מה עם כל הרכב האחר? 

<היו"ר דוד צור:>
הערה אחרונה, ואנחנו נעבור להצבעה. 

<אבנר פלור:>
אדוני היושב-ראש, כל הנושא של "רק שמאי" או "גם מנהל מקצועי" כבר נדון בדיון הקודם והתקבלה החלטה. אני לא רוצה שנחזור על זה שוב גם בדיון הזה. חבל על הזמן. 
<קריאה:>
אבל לפחות תשנו את הנוסח. 

<היו"ר דוד צור:>
הוועדה מספיק טולרנטית לשמוע, אם צריך, גם פעם שנייה. 
<בתיה לונדון:>
סליחה, כבוד היושב-ראש, הנוסח של הסעיף כפי שהוא מנוסח כרגע עלול להטעות. כרגע הסעיף מדבר על כך שהשמאי בדק שניתנה לגביו תעודת בדיקה. צריך לנסח את זה כך שיהיה ברור שהוא רק צריך לוודא קיומו של מסמך. לא צריך לעשות בדיקה. 
<היו"ר דוד צור:>
מה הנוסח המתפשר בעניין הזה? 

<שרית זוכוביצקי-אור:>
נגיד ככה: "לאחר שבדק שמאי הרכב כי הרכב תוקן במפעל", המילים "נבדק במפעל בודק" יימחקו. 

<היו"ר דוד צור:>
ולאחר שבדק – אני מקבל את ההערה שלך. 

<בתיה לונדון:>
קיים אישור. 

<היו"ר דוד צור:>
הצלחנו לשעמם את תלמידי בית הספר עד שהם נוטשים אותנו.  

<שרית זוכוביצקי-אור:>
אני מורידה את "נבדק במפעל בודק". 

<מרב תורג'מן:>
אם ניתנה עליו תעודת בדיקה חזקה עליו שהוא נבדק במפעל בודק. 

<בתיה לונדון:>

אבל אני רק רוצה שהשמאי יוודא קיומה של תעודה. 
<יערה למברגר:>
"הוצגה בפניו" זה בסדר. 

<בתיה לונדון:>
צריך לנסח את זה. 

<מרב תורג'מן:>
"בדק שמאי הרכב כי הרכב תוקן, והוצגה בפניו תעודת בדיקה". 

<שרית זוכוביצקי-אור:>
"תוקן במפעל", זאת הכוונה. 

<רונן לוי:>
צריך להיות בסוף "מפעל בודק". 

<מרב תורג'מן:>
"שבדק שמאי הרכב כי הרכב תוקן במפעל והוצגה בפניו תעודת בדיקה".

<רונן לוי:>
"של מפעל בודק". 

<שרית זוכוביצקי-אור:>
מצוין. 

<היו"ר דוד צור:>
זה בסדר? מי בעד? 
הצבעה

בעד סעיף משנה (ד)– פה-אחד
נגד – אין
נמנעים – אין 

סעיף משנה (ד) אושר. 

<היו"ר דוד צור:>
אושר פה אחד. 

המשיכי לקרוא, בבקשה. 

<שרית זוכוביצקי-אור:>
(ה) מנהל מקצועי במפעל שתיקן רכב שנגרם לו נזק בטיחותי ושלא נבדק בידי שמאי רכב יודיע על 

     כך למפעל הבודק בטופס הערוך לפי טופס 3 בתוספת השלוש עשרה. 

(ו) מנהל מקצועי של מפעל בודק אשר נתן תעודת בדיקה לרכב שנגרם לו נזק בטיחותי ושלא נבדק    

    בידי שמאי רכב, יודיע לרשות הרישוי כי לרכב נגרם נזק בטיחותי, הוא תוקן במפעל ונבדק על-

    ידו, ויציין את המועד שבו בדק את הרכב, זאת בטופס הערוך לפי טופס 2 שבתוספת השלוש-

    עשרה. 

<מרב תורג'מן:>
רק הבהרה לגבי האחריות שחלה על מנהל מקצועי ב-(ה), בבקשה. 

<שרית זוכוביצקי-אור:>
אנחנו מדברים על אחריות של מנהל מקצועי במפעל בודק. יש פה שני ערוצי דיווח: ערוץ אחד זה השמאי – אם שמאי ראה את הרכב; הערוץ השני זה מנהל מקצועי של המפעל שתיקן. אם הוא מזהה שיש שם נזק בטיחותי צריך להפנות את הרכב לבדיקה במפעל בודק. חובת הדיווח חלה על המפעל הבודק, והוא צריך לדווח לנו את אותם מרכיבים כדי שנוכל - - 

<היו"ר דוד צור:>
זה מה שאמר קודם שמואל מלכיס, שהם ממילא עושים את זה. 

<שרית זוכוביצקי-אור:>
הוא אומר לא להטיל חובת דיווח על שמאי. 

<היו"ר דוד צור:>
הוא אומר, אם ממילא זה קורה, למה להטיל על השמאי? 

<שרית זוכוביצקי-אור:>
אנחנו חושבים שאם - - -

<היו"ר דוד צור:>
בבקשה, רונן. 

<רונן לוי:>
אני רונן לוי, יושב ראש איגוד המוסכים בישראל. להזכירכם, בישיבה הקודמת ביקשת שנגיע להסכמות עם משרד התחבורה. מאחר שאנחנו כמעט שנתיים עובדים על העניין של רישום הערה ברישיון הרכב קיימנו דיון עם משרד התחבורה. לפני כשנתיים כשהיה חוזר 22 שחל רק על חברות הביטוח משרד התחבורה הפסיק אותו אחרי חודשיים כי הוא אמר שיש פה איזושהי אפליה שרק חברות ביטוח צריכות לעמוד ברישום הזה, וחברות הליסינג לא. כרגע מה שמשרד התחבורה עושה, הוא מעגן את האפליה הזאת. בהתחלה הגענו למסקנה שיש שמאי רכב על כל תיקון. כלומר כל בעל רכב במדינת ישראל שיעבור נזק בטיחותי יחויב בשמאי. זאת הייתה ההצעה שלנו. מאחר שאת היישום של ההודעה למשרד הרישוי שהוא הכי נכון והכי פשוט, יכולים לעשות בכל נזק בטיחותי או בכל נזק שיש בו כריות אוויר, אנחנו ממליצים לא להכליל את העניין שלא יהיה שמאי; אלא בכל נזק בטיחותי בעל רכב במדינת ישראל יהיה מחויב  לקחת שמאי וללוות אותו. כך גם לא תהיה אפליה בין חברת ביטוח או רכב מבוטח או לא מבוטח. ככה נסגור את מעגל התיקון הזה ואת מעגל אובדן ההלכה בכל המקומות, לא רק במקומות שהרכב מבוטח בהם. בסגירה בשבוע שעבר הם התחייבו לזה. משום מה הדבר הזה התהפך בימים האחרונים, אני לא יודע למה. זאת אומרת לא התחייבו, אלא זאת הייתה ההצעה. 
<אבנר פלור:>
אף אחד לא התחייב. 

<רונן לוי:>
לא הייתה התחייבות של מנהל אגף הרכב, אבל זאת הייתה ההצעה. יישומית אנחנו ממליצים שהוועדה תלך לעניין של שמאי הרכב וילוו את כל התיקונים שיש בהם נזק בטיחותי. שלא יקרה שכל פעם שכרית אוויר נפתחת שחברות ליסינג או ציי רכב שרוצות לחסוך לא ייקחו שמאי. 
<היו"ר דוד צור:>
אני מניח שאיגוד חברות הביטוח לא מתלהב מזה. 
<רונן לוי:>
איגוד חברות הביטוח צריך להיות אדיש לזה, אין לו בעיה. 

<דידי רוזנפלד:>
- - -

<שמואל מלכיס:>
זאת זריית חול בעיניים. אין לזה שום אפשרות מעשית. אדם פרטי ייקח שמאי? 

<דידי רוזנפלד:>
אני מ"שלמה סיקסט". לבן אדם פרטי יש אוטו שלם מבוטח. אם הוא נפגע ונפתחו כריות אוויר הוא צריך בנוסף להוצאה שיש לו גם להוציא כסף על שמאי? 

<שרית זוכוביצקי-אור:>
אנחנו סומכים על המנהל המקצועי. 

<היו"ר דוד צור:>
יש בזה משהו. 

<אינריד הר אבן:>
אבל מה היחסים? לחברות ליסינג יש מאות אלפי מכוניות. ברכבים פרטיים - - -
<רונן לוי:>
כשמדובר על בטיחות מדובר על הונאות רבות היקף. אתם יודעים. 

<דידי רוזנפלד:>
מה קרה לכם? רוב כלי הרכב במדינת ישראל לא מבוטחים. 
<רונן לוי:>
אצלך יש בטוח שמאי לכל רכב. אנחנו יודעים את זה. יש לך שמאי בית, ואין לך בעיה בכלל. גם לחברת "אלבר" יש, גם ל"אלדן" יש. 
<דידי רוזנפלד:>
זה לא רלוונטי - -
<רונן לוי:>
לך בטח אין בעיה עם זה. 

<דידי רוזנפלד:>
אני לא מדבר על חברות הליסינג בכלל. הסברתי שאני מדבר רק - - 

<רונן לוי:>
אז עכשיו אתה לא מייצג את חברות הליסינג? 

<דידי רוזנפלד:>
לא אמרתי מה אני מייצג. 

<היו"ר דוד צור:>
מותר לו להגיד מה שהוא רוצה גם אם הוא מחברת ליסינג, לדבר בשם האדם הפרטי. הוא העלה נקודה נכונה. אני רק לא מבין, למה איגוד המוסכים מתנער מאחריות שיש לו ומגלגל אותה עם עלות נוספת כך שבן אדם לקחת שמאי גם על הנזק שנגרם לו. האם מנהלי המוסכים לא מספיק מקצועיים כדי לתת את הדיווח הזה?
<רונן לוי:>
אני אשמח לדווח על כל רכב כזה. 
<היו"ר דוד צור:>
אוקיי. 

<רונן לוי:>
רק שיהיה דיווח. שלא יהיה מצב שלא יהיה דיווח. 

<מרב תורג'מן:>
התקנות מחייבות דיווח. מי שלא ידווח - - -

<רונן לוי:>
מפעל בודק, לא אנחנו. 

<היו"ר דוד צור:>
עורך דין תוסייה, רצית לומר משהו? 

<שלמה תוסייה -כהן:>
אני רוצה לומר משהו שדווקא לא נוגע להעסקת שמאי. יש בעיה מובנית דווקא אצל חברינו מחברות הליסינג. מאחר שהרכבים הם בבעלותם, המוסכים בבעלותם וגם השמאים הם שמאי בית שמועסקים על-ידם, הרישום ברישיון שייכנס היום לתוקף יגרום נזק כלכלי גדול לכל אדם שהרכב שבבעלותו יירשם. ככל שאותו אדם הוא בעל יותר אמצעים וגם שליטה על נותני השירותים הקושי הזה מתגבר. כאשר אנחנו מדברים על רכבים מבוטחים בחברות ביטוח יש שמאי חוץ שהוא לא שמאי בית שמועסק על-ידי חברות הביטוח בכל אחד מהנזקים. הוא גורם שאין לו אינטרס כלכלי ישיר ברישום הזה. אצל חברות הליסינג יש בעיה יותר גדולה וצריך לתת לה מענה. אי אפשר להתעלם מהעובדה ולהגיד שיש מנהל מוסך, וסומכים על מקצועיותו למרות שאנחנו סומכים על מקצועיותו של כל אדם שמקבל רישיון – שמאי, מוסכניק וגם קצין בטיחות. אנחנו סבורים שבכל מקרה כזה צריך להגדיל את המעגל של הגורמים המדווחים למקסימום. לכן הצעתנו היא להוסיף את קציני הבטיחות של ציי הרכב כגורם מדווח נוסף בשלב שבו הרכב נפגע; לא לאחר התיקון – שם אפשר להסתפק במפעל הבודק. 
<היו"ר דוד צור:>
יש התייחסות לקציני הבטיחות? 
<שרית זוכוביצקי-אור:>
יש לנו שני ערוצי בדיקה: אם היה בתהליך שמאי הוא צריך לדווח. אנחנו לא רוצים דיווח בשלבים, אנחנו רוצים בסוף. 

<שלמה תוסייה -כהן:>
אבל בסעיף (ה) החדש אתם כן מדווחים דיווח ראשון שמבוצע על-ידי מנהל המפעל.
<היו"ר דוד צור:>
אבל למה אתה הופך את קצין הבטיחות לסוג של שמאי לייט? 

<שלמה תוסייה -כהן:>
כיוון שקצין הבטיחות ממילא נמצא באותה חברת ליסינג או צי רכב הוא יודע שהרכב שלו עבר את הנזק. אני לא מדבר על ההודעה שהרכב תוקן ונבדק, אלא על הודעה ראשונה שיש בכלל צורך בבדיקה הזאת, אני מציע להגדיל את מעגל המדווחים כדי למנוע מצב שבו - - - שמדווח לא מדווח.  

<היו"ר דוד צור:>
יושב-ראש ארגון קציני הבטיחות, בבקשה. 

<שמעון סודאי:>
יש לנו הבטחה ממשרד התחבורה להשאיר את המצב כמו שהוא ולא להחיל את החובה הזאת על קציני הבטיחות מכיוון שיש שניים-שלושה לחברה שיש בה אלף מכוניות, ואי אפשר לבדוק את המכוניות, לא יודעים מה קורה איתן. אנחנו לא יודעים עם המכוניות של הליסינג, אנחנו סומכים על חברות הליסינג שייתנו את השירות הכי טוב. אנחנו לא יכולים להיות בכלל בקטע הזה. ההפך הוא הנכון – אם זה יקרה אנחנו נבקש על כל רכב שמאי כי אנחנו לא יכולים לפקח על זה.  
<היו"ר דוד צור:>
כשהרכב חוזר אתם סומכים בצורה עיוורת על מנהל המוסכים? 

<שמעון סודאי:>
תלוי מה הנזק. אם אני אדע מה בדיוק קרה לרכב - -
<היו"ר דוד צור:>
אתה תדע כי התקנות האלה מאפשרות. 

<שמעון סודאי:>
לא, לא. ממש לא. זה לא קורה בפועל. 

דבר נוסף, אני מבקש להחיל נושא מאוד חשוב. מדברים פה על כריות אוויר, מדברים על בטיחות, אבל כריות אוויר זה יחד עם חגורות בטיחות. שלא נשים את זה בצד. זה חייב להיות ביחד. 

<גילה גמליאל:>
אם לא אתם אז איך פותרים את הבעיה הזאת? 

<רונן לוי:>
יש לנו נוסח שפותר את הבעיה. לנו יש ההצעה שלפיה מפעל שתיקן רכב שנגרם לו נזק בטיחותי מהותי, המנהל המקצועי של המפעל המתקן יעביר את הרכב בצירוף חוות דעת שמאי רכב, ויודיע על כך למפעל הבודק. אנחנו מדברים על 300 מדווחים במקום על אלפי אלפים שבין-כה - -
<היו"ר דוד צור:>
שמענו את ההצעה שלך. עם כל הכבוד, אני לא מצליח להבין למה אתה מוריד מעליכם את האחריות? אתה רוצה להשית עלות נוספת על אדם שייקח לעצמו שמאי פעם נוספת - -

<אינגריד הר אבן:>
זה לא אדם, זאת חברת ליסינג. 

<היו"ר דוד צור:>
חברה, לא משנה. אנחנו מסרבלים את המהלך ומייקרים אותו. לכן ההצעה הזאת נשמעה, ואנחנו לא - - -
<רונן לוי:>
יש פה בטיחות. כרגע עשינו פה דיון על בטיחות. בטיחות עולה כסף. 

<אינגריד הר אבן:>
נזק בטיחותי שאיננו מלווה בחוות דעת שמאי, ואחר כך צרכן - - 

<היו"ר דוד צור:>
אבל מנהלי המוסכים לא אחראים לזה? 

<אינגריד הר אבן:>
סליחה, אפשר לסיים, ברשותך? הרי בשביל מה אנחנו עושים את כל הדבר הזה? כדי שברישיון הרכב יהיה כתוב "נזק בטיחותי תוקן ונבדק". הוא רוצה ללכת אחורה לבדוק מה בכלל היה הנזק. אם אין חוות דעת שמאי איך הוא יידע איזה נזק היה? הרי אנחנו מדברים על גילוי, על היסטוריית רכב, על רשימת בעיות – איך הוא יידע מה היה שם?  

<שרית זוכוביצקי-אור:>
הוא יכול לפנות למוסך. 

<אבנר פלור:>
אדוני היושב-ראש, ברשותך, לפני שאני אתן מענה, אם אפשר לשמוע את חברת הליסינג, ואז אני אתן מענה לכל התשובות. 

<היו"ר דוד צור:>
בבקשה, נציג חברות הליסינג.  

<נמרוד הגלילי:>
אני מארגון חברות השכרת הרכב והליסינג. דבר ראשון, יש המנהל המקצועי של המוסך שבדק את הרכב. למרבית חברות הליסינג אין רשת מוסכים. אז להגיד שחברות הליסינג משפיעות על המוסכים? אפשר להגיד את זה, אבל בואו לא נפחית ממעמדו של המנהל המקצועי של המוסך. תפקידו העיקרי של שמאי הרכב הוא לבדוק את הערך של הנזק. אגב, מרבית חברות הליסינג מעסיקות שמאי לצרכים שלהן. אבל אין שום צורך לכפות על חברות הליסינג שהשמאי יבדוק את זה. יש מנהל מקצועי של המוסך, הרכב מתוקן במוסך. חברות הליסינג לא מתנגדות לתקנה הזאת, אבל בואו לא נפחית ממעמדו של המנהל המקצועי של המוסך. 
<גילה גמליאל:>
בואו לא נפחית מעצם העובדה שיש הלימה בקשר בין הליסינג לבין אותם מוסכים שאתם מבצעים בהם את כל הטיפולים שלכם, גם אם אין לכם החברות שכפופות לכם.
<דידי רוזנפלד:>
וההלימה הזאת לא יכולה להיות עם השמאי? ולא יכולה להיות עם מנהל הבנק? ולא יכולה להיות עם כל בן אדם? הרי הלימה היא הלימה. 

<גילה גמליאל:>
המטרה של החוק ברורה כאן לכולם. תמצאו פתרונות. מה הפתרונות שאתם מציעים? 

<דידי רוזנפלד:>
המנהל המקצועי, כמו שיש לו הרבה חובות, תהיה לו עוד חובה אחת – לדווח. זה הכול. לא להשית פה כספים על ציבור שלם. 

<רונן לוי:>
החובה היא על המפעל הבודק ולא על המוסך. 

<שמואל מלכיס:>
- - -

<היו"ר דוד צור:>
בסוף זה יושת על הבן אדם, כי גם כשהחברות משיתות אחת על השנייה – בסוף זה נופל על האזרח. 

<שמואל מלכיס:>
 - - - בדיקה כפולה. 

<היו"ר דוד צור:>
אני בטוח שחברות הליסינג והביטוח לא יפסידו כסף. 

אני רוצה את התשובה של משרד התחבורה. 

<שמואל מלכיס:>
אדוני היושב-ראש, אין שום סיבה לבדיקה כפולה. אני חוזר ואומר. 

<היו"ר דוד צור:>
אני מסכים.  

<אבנר פלור:>
אדוני היושב-ראש, מכיוון שאנחנו  מאשרים גם את השמאי וגם את המנהל המקצועי במוסך שעובר את כל ההכשרות, אנחנו רואים לנכון שבהיבט הבטיחותי שתי החלופות המוצעות הן טובות ומכסות. אנחנו גם צריכים להבין את המטרה: זהירות לאותו צרכן שבא לרכוש את הרכב, שיידע שהרכב עבר נזק בטיחותי. בכל מקרה ובכל מצב זה מבחן התוצאה. 

<אינגריד הר אבן:>
אבל לא תהיה לו חוות הדעת, הוא לא יידע מה היה בתאונה הזאת. איפה פה הגילוי - - -? 
<היו"ר דוד צור:>
הערה אחרונה, ואנחנו ניגשים להצבעה. 

<אבי גלנצר:>
אני אבי גלנצר. אני יושב-ראש איגוד מכוני הרישוי והבדיקה בישראל. מכיוון שאני נמצא בצד שבודק אחרון את הרכב אני רוצה להסביר קודם כול מה היה עד היום. עד היום קיבלנו כלי רכב לבדיקה. אם היה לו דוח שמאי אין ספק שזה עוזר לנו להתייחס לתאונה מכיוון שבדוח שמאי יש פירוט הרבה יותר טוב מאשר ברישום של מוסך עם רישום התיקונים שהוא ביצע. אבל יש הרבה רכבים שמגיעים אלינו גם היום שהם לא מבוטחים ואין להם שמאי, ורכב כזה מגיע כבר מתוקן. מה עושים עם הרכב הזה שאין לו שמאי? שולחים אותו הביתה? מבטלים לו את הרישיון? צריך לתת את הדעת על הכול. לדעתי, ההצעה צריכה להיות קודם כול לבקש דוח שמאי, אבל אם המוסך מפנה אלינו את הרכבים וכותב במפורש שהרכב לא נבדק על-ידי שמאי אנחנו נתייחס לאותה בדיקה. אין ספק שאנחנו יכולים לראות נזק בטיחותי בשעת הבדיקה ולדווח עליו למשרד התחבורה, לפי הצורך. 
<רונן לוי:>
לך תבדוק כריות אוויר. 

<דידי רוזנפלד:>
אם אתם יכולים – בא לציון גואל. 

<רונן לוי:>
אתה לא יכול לבדוק כריות אוויר. 

<שרית זוכוביצקי-אור:>
הוא בסך הכול אמור לבדוק תקינות. הוא לא אמור לקבוע שנקבע נזק בטיחותי. 
<היו"ר דוד צור:>
המשטרה פה. הוועדה הזאת לא נחשדת ביחס מועדף למשטרה, אבל אנחנו רוצים לשמוע גם את קולה.
<טל ויתקון:>
שלום. אני מיחידת "אתגר", ואנחנו מטפלים בצד הפלילי של אכיפת תופעות גניבות רכב. בין היתר בחקירת תיקים פליליים אנחנו גם מגיעים לאותם רכבים שמתוקנים ועוברים תקנה 309 כאשר קורה לא אחת שהרכבים אפילו לא מגיעים לטסט, עוברים את התקנה ומקבלים אישורים פיקטיביים. אני סבורה שחוות דעת שמאי יכולה מאוד להקל, לייצר שקיפות - -
<מיכל רוזין:>
זה לא יכול להיות פיקטיבי? לרמות תמיד אפשר. 
<טל ויתקון:>
תמיד אפשר להערים על החוק ולנסות למצוא דרכים עקיפות. אבל המציאות היא שככל ששמים יותר סייגים - -

<היו"ר דוד צור:>
על מי תושת העלות הזאת? 

<טל ויתקון:>
- - ויותר מכשולים יותר קשה לקיים את הליך הזיוף. צריך עוד בן אדם - -
<גילה גמליאל:>
שכנעת אותי שצריך שמאי. עכשיו השאלה היא העלות - -
<שמואל מלכיס:>
למה - - - הוא פחות נאמן משמאי? למה מנהל המפעל הבודק הוא פחות מהימן - -
<רונן לוי:>
זה עניין של שקיפות. 

<קריאות:>
- - -

<שמואל מלכיס:>
מי שמרמה תמיד יכול לרמות. 

<נמרוד הגלילי:>
הכול תלוי ברמת הפיקוח של משרד התחבורה. ברגע שיהיה פיקוח גדול יבדקו ויראו. אם היו תקלות יטפלו בתקלות. לא צריך להוסיף עוד עלויות. 

<רונן לוי:>
לחברות הליסינג זה לא עוד עלויות, זה בדיוק העניין. 

<קריאה:>
על האזרח. 

<היו"ר דוד צור:>
אני שמעתי את כל ההערות גם מהפעם הקודמת וגם עכשיו. אפשר להוסיף קומות על קומות. בכל הכבוד גם למשטרה, אני בטוח שכל אחד מייצג את האינטרס שלו בעניין הזה, אבל אנחנו רוצים גם לייצג את האינטרס של האזרח, לא להשית עליו עלויות אין-סופיות. יש פה מנהל מקצועי. גם השמאי וגם המנהל המקצועי מסומכים על-ידי משרד התחבורה, ויש להם אחריות על כל דבר שהם מוציאים. 
<רונן לוי:>
זה לא מה שקורה בפועל. 

<היו"ר דוד צור:>
זה צריך אכיפה. אכיפה היא דבר נפרד בפני עצמו. לכן אני לא מתכוון להכניס עכשיו את השינויים האלה כי זה משנה לנו באופן משמעותי את החוק. 

אני עובר להצבעה על שני הסעיפים הללו. 
מי בעד?
<מרב תורג'מן:>
אתה מעלה להצבעה את סעיפי משנה (ה), ו-(ו). 

<היו"ר דוד צור:>
נכון, זה התיקון. סעיפי (ה), (ו) כנוסח שהובא על-ידי הוועדה. 

<קריאה:>
יש בעיה בנוסח הזה. 

<היו"ר דוד צור:>
"אין בעיה" אחרי הצבעה. 

מי בעד? מי נגד? מי נמנע? 

הצבעה

בעד סעיפי משנה (ה), (ו)– 2
נגד – אין 

נמנעים – 1 

סעיפי משנה (ה), (ו) אושרו. 

<היו"ר דוד צור:>
2- בעד, גילה נמנעת. 1- נמנעת.
<גיורא צפרוני:>
אני מבקש להעיר משהו לגבי הנוסח. רשומה שם המילה "להתלות". הנושא הזה עלה בדיונים אחרים, והמילה הזאת לא ברורה.  

<מרב תורג'מן:>
אנחנו עוד לא שם, אדוני. עכשיו היא מקריאה את הנוסח של (ז), (ח). 
<שרית זוכוביצקי-אור:>
(הקראה): 

 
(ז) נמסרה לרשות הרישוי הודעה כאמור בתקנות משנה (ג), (ד) ו-(ה) תרשום רשות הרישוי ברישיון 
                  הרכב "נזק בטיחותי תוקן ונבדק".

(ח) מנהל מקצועי של מפעל בודק שלא נתן תעודת בדיקה לרכב שנגרם לו נזק בטיחותי ושנבדק על-

                  ידו בתוך 30 ימים מיום הבדיקה יודיע על כך לרשות הרישוי, והיא תהיה רשאית להתלות את 

                  רישיון הרכב עד לקבלת הודעה מהמפעל הבודק, כאמור בתקנת משנה (ו). 

<היו"ר דוד צור:>
הערות לשני הסעיפים האלה. יש? 

<בתיה לונדון:>
בתיה לונדון מאיגוד  חברות הביטוח. המטרה של הרישום ברישיון הרכב נועדה להפנות את תשומת לבו של הקונה הפוטנציאלי לכך שהרכב עבר נזק - -

<היו"ר דוד צור:>
נכון. 

<בתיה לונדון:>
- - אבל מצד שני אנחנו כולנו רוצים לגרום לאיזון בין הפגיעה בזכותו של בעל הרכב לבין ההגנה על זכותו של קונה הרכב. יש לי חשש שהנוסח כפי שהוא מנוסח היום לא מספיק מאזן בין שני האינטרסים. המונח "נזק בטיחותי תוקן ונבדק" לא משקף את זה שהרכב בעצם עבר בדיקה במכון ונמצא תקין. צריך שהקונה יידע שיש תקנה 309 שבדקה את תקינותו של הרכב. ההערה כמו שהיא עכשיו לא משקפת את זה. כתוצאה מכך אני חוששת שירידת הערך של הרכב שנמכר תהיה גדולה הרבה יותר מכפי שצריך כיוון שהרכב כן תוקן וכן נבדק. לכן אנחנו מציעים - -
<היו"ר דוד צור:>
הבנתי. מה שאת מציעה זה אולי להוסיף את המילה "בטיחותי"? 

<בתיה לונדון:>
לא. אני מציעה שיהיה כתוב: "נזק בטיחותי תוקן, ונמצא תקין". 
<היו"ר דוד צור:>
תוקן, נבדק - -

<בתיה לונדון:>
"ונמצא תקין". 

<היו"ר דוד צור:>
הוא לא "נמצא", הוא נעשה תקין. 

<בתיה לונדון:>
שהמילה "תקין" תופיע. 

<היו"ר דוד צור:>
אני מבין מה שאת אומרת. בואו נשמע הערות.  

<יערה למברגר:>
אני ממשרד המשפטים. אני מודה שאני מופתעת מההערה שלך כי הסעיף תוקן בעקבות ההערות שלכם, ואני מודאגת מהכיוון השני בדיוק כי בעצם מדובר ברישיון רכב של המדינה. זאת ההצהרה, זה הרישיון. המדינה לא בדקה את הרכב הזה, זה לא הטסט הזה, זה לא בדיקה של המדינה. נכון שזה נעשה על-ידי גורמים שמוסמכים על-ידי המדינה. פתאום הוטרדתי מהעובדה שהמדינה מצהירה שהרכב הזה תוקן. אני דווקא חשבתי שנכון להגיד "הועבר דיווח" כדי שאדם יידע שהועבר דיווח למדינה שהרכב תוקן ונבדק. אבל איך המדינה יכולה להצהיר שהרכב הזה אכן תקין? האם המדינה ברישיון שלה יכולה באמת להצהיר שהרכב הזה תקין? 
<דידי רוזנפלד:>
מה היא עושה בטסט? 

<יערה למברגר:>
זה בדיוק ההבדל. זה לא טסט. 

<שמואל מלכיס:>
טסט זה ממש לא - - -

<יערה למברגר:>
טסט זה הזרוע הארוכה של המדינה. 
<היו"ר דוד צור:>
למשרד המשפטים יש הערות נכונות מאוד. לא מכיוון שיושבת ראש התנועה היא השרה שם. אפילו אם היה איש ליכוד שם הייתי אומר את זה. 
<שרית זוכוביצקי-אור:>
אני רוצה להשלים את דברי יערה: קודם כול אנחנו מוגבלים במלל שאנחנו יכולים לרשום. אז בהתחלה כתבנו "נזק בטיחותי" ונעתרנו לבקשה של איגוד השמאים לא להשאיר רק נזק בטיחותי, אלא לתת אינדיקציה נוספת למה שנעשה לגבי הרכב. מה שנעשה לגבי הרכב זה "הרכב תוקן ונבדק". ההערה הזאת היא הערת רישום. זאת אומרת אני לא אומרת שהרכב תקין משום שיכול להיות שלמרות שהמפעל הבודק בדק את הרכב, הרכב לא תקין, ואני לא נמצאת שם כדי להגיד את זה, ואני לא רוצה שהרישיון יעיד על מצב הרכב.  

<היו"ר דוד צור:>
אדם שרואה דבר כזה, האם יש לו אחרי זה אפשרות לבדוק את היסטוריית הרכב הזה? 
<שרית זוכוביצקי-אור:>
חוק גילוי נאות מאפשר לפנות למוסכים - -

<לאה ורון:>
רגע, תסבירי. זה חוק שחוקק בכנסת הקודמת, אז תסבירי, בבקשה, לחברי הכנסת מה המשמעות של זה. 
<שרית זוכוביצקי-אור:>
נכון. אני לא זוכרת את שמו המלא - -
<קריאות:>
חוק גילוי נאות.

<היו"ר דוד צור:>
לדעתי, כך צריך להשאיר את זה. אני מקבל את עמדת משרד המשפטים בעניין הזה שאמר שהמדינה לא יכולה לקחת אחריות על האופן שהרכב הזה טופל. לכן אנחנו עושים פה שירות לאזרח ואומרים לו, דע לך, זה תוקן, זה נבדק, תסמוך על זה וקח את זה או אם תרצה לברר יותר – עשה בירור עמוק יותר. 
<שרית זוכוביצקי-אור:>
בדיוק זה היה האיזון. 

<גילה גמליאל:>
אדם שרואה שכתוב "נזק בטיחותי תוקן ונבדק" עלול לחשוב שמדובר פה באמת בתיקון. 

<שמואל מלכיס:>
ברור שמדובר בתיקון. 

<שרית זוכוביצקי-אור:>
זאת אינדיקציה לתיקון. הוא צריך לקחת בחשבון - - -

<גילה גמליאל:>
יש פה משחק מילים. 
<יערה למברגר:>
זה עדיף מאשר רק "נזק בטיחות". 

<גילה גמליאל:>
אני שלא עוסקת ברכישת מכוניות אם היו אומרים לי כזה דבר הייתי יוצאת מנקודת הנחה שהאוטו תקין. 

<קריאה:>
זה לא לאובדנים להלכה, מדובר על רכבים לתיקון. 

<גילה גמליאל:>
אבל זה עלול להשתמע מדברים שכתובים. 

<היו"ר דוד צור:>
היא רוצה ללכת לנוסח המקורי שלכם. 

<שרית זוכוביצקי-אור:>
הנוסח המקורי זה רק נזק בטיחותי. זה הליך פחות טוב. ואז זה יוצר כתם. אז אנחנו איזנו פה. 

<שמואל מלכיס:>
שרית, אף אחד לא יקנה רכב כזה. 

<שרית זוכוביצקי-אור:>
את רואה איך זה היה אמור להיות כתוב בהתחלה, ואנחנו עשינו את האיזון. 

<בתיה לונדון:>
אבל אין איזון. אנשים לא יקנו רכבים כאלה. 
<שמואל מלכיס:>
אתם גורמים נזק כלכלי עצום. 

<שרית זוכוביצקי-אור:>
אני יכולה להגיד שהרכב - -

<שמואל מלכיס:>
אני חושב שרק איגוד יבואני הרכב יתמוך בזה. 

<שרית זוכוביצקי-אור:>
מה עושה בעצם הפרוצדורה? הפרוצדורה היא שחוץ מהדיווח יש פה גם מהלך. סעיף 309 קובע שרכב שניזוק במרכיבים שאנחנו קבענו צריך לעשות תהליך ולהיות מתוקן במפעל מורשה, ואחר כך גם יש בדיקה - - -
<שמואל מלכיס:>
אבל הוא נבדק בדיקת תקינות. 

<גילה גמליאל:>
אני ממש יורדת לסוף דעתך. מצד אחד את רוצה למנוע מצב שרכב שעבר תאונה – אם תכתבי "נזק בטיחותי", אז אני אגיד שאני לא נוגעת - -
<היו"ר דוד צור:>
כי הוא לא יודע אם הוא תוקן או לא. 

<גילה גמליאל:>
- - מצד שני יש פה בעיה הפוכה – אני מבינה שהאוטו עבר תאונה, אבל הוא תוקן ונבדק, ועכשיו הוא מצוין. 

<היו"ר דוד צור:>
אבל זה מה שביקשה עורכת הדין, שלא רק זה, אלא יבדקו שהוא גם בטוח ותקין.

<שרית זוכוביצקי-אור:>

- - - תקין, אבל אני לא יכולה להעיד. 

<גילה גמליאל:>
"בטוח ותקין" את בוודאות לא יכולה לרשום שם. אבל הנוסח עלול להטעות. 

<שרית זוכוביצקי-אור:>
הוא אכן תוקן, ואכן נבדק. 

<רונן לוי:>
בדיוק לא הטעיה, זאת השקיפות. 

<שמואל מלכיס:>
הוא תוקן ועבר בדיקת תקינות. 

<קריאות:>
- - -

<שמואל מלכיס:>
מר צור, יש הצעת פשרה.

<היו"ר דוד צור:>
והיא? 

<שמואל מלכיס:>

שנגרם נזק בטיחותי, תוקן ונבדק בדיקת תקינות. 
<קריאה:>
הוא כשיר לתנועה. 

<קריאות:>
- - -

<מרב תורג'מן:>
הערה לגבי הפסיק. זה אמנם פסיק, אבל יש פה השפעה מהותית. לא נדרש כאן פסיק - -
<היו"ר דוד צור:>
איפה הפסיק? 

<מרב תורג'מן:>
בתקנת משנה ח' יש פסיק לפני המילה "כאמור" - -

<שרית זוכוביצקי-אור:>
אני אמחק אותו. 

<מרב תורג'מן:>
- - כדי ש"כאמור" יתייחס לקבלת ההודעה ממפעל בודק צריך להוריד שם את הפסיק. 

<שרית זוכוביצקי-אור:>
בסדר, מקבלת. 

<היו"ר דוד צור:>
איך לא הבחנתם בזה עד שהיועצת המשפטית שלנו הבחינה? 

<היו"ר דוד צור:>
מר תוסייה-כהן, בבקשה. 

<שלמה תוסייה -כהן:>
לי יש שאלת הבהרה. מנהל מקצועי שהגיע אליו רכב בדק אותו במפעל בודק ולא נתן אישור חייב לדווח. השאלה שלי היא לגבי סיטואציה אחרת: מנהל מוסך שהפנה רכב למכון בדיקה, והרכב לא הגיע בכלל לבדיקה הראשונה - -

<קריאה:>
המנהל המקצועי צריך לקחת אותו. 

<שלמה תוסייה -כהן:>
אני לא ראיתי פה שהוא צריך לקחת אותו. 

<רונן לוי:>
זה נמצא פה. 

<קריאות:>
- - -

<שלמה תוסייה -כהן:>
מתי מדווח שהרכב לא ביצע את הבדיקה? 

<מיכל רוזין:>
"רכב שבוחן או שוטר מסר לגביו חוות דעת - - -"

<שלמה תוסייה -כהן:>
זה רכב שנבדק ולא אושר. איפה רכב שדווח שצריך לעשות את 309, במקום לנסוע למכון הבדיקה - - 

<היו"ר דוד צור:>
עלה על הכביש? 
<שלמה תוסייה -כהן:>
כן. 

<היו"ר דוד צור:>
אוקיי, הוא עבריין. אנחנו לא מטפלים בזה עכשיו. 

<שלמה תוסייה -כהן:>
אין בכלל פיקוח למשרד התחבורה שהדבר בכלל קרה. הרי כל הדיווחים נעשים רק אחרי הבדיקה. 

<היו"ר דוד צור:>
אבל למה זה שייך לסעיף (ח)? 

<אבנר פלור:>
המצב היום הוא שהמנהל המקצועי של המפעל המתקן לא יכול לשחרר את הרכב הזה עד שהוא לא סיים את כל התהליך. כל התהליך זה אומר שהוא צריך גם לבצע את בדיקה 309. 
<מיכל רוזין:>
איפה זה כתוב מה שאמרת? 
<אבנר פלור:>
אם זה לא מנוסח כך אנחנו נטמיע את זה. אבל זה מנוסח.  

<שרית זוכוביצקי-אור:>
היא צודקת. הרי כשאין שמאי המנהל המקצועי מפנה לבדיקה. זה בסעיף (ה). בעצם השאלה היא מה קורה אם שולחים את האוטו, והוא לא מגיע. 
<שלמה תוסייה -כהן:>
זה יקרה בעיקר במוסכים לא מורשים. בן אדם שלקח את הרכב ותיקן אותו במוסך לא מורשה - - -

<קריאות:>
- - -

<גילה גמליאל:>
היא מוסיפה עכשיו נוסח. שלמה, תראה שהוא מקובל עליך. 

<שרית זוכוביצקי-אור:>
כיוון שהמנהל המקצועי של המפעל צריך להודיע למפעל הבודק, למעשה, אל המפעל הבודק הרכב לא הגיע. 

<שלמה תוסייה -כהן:>
נכון. ואם הוא לא הגיע תוך 30 יום הוא צריך - - -

<רונן לוי:>
ההצעה שלנו הייתה סוגרת את הפינה הזאת. זה מה שניסינו לעשות. עכשיו זה נשאר פתוח. 

<שרית זוכוביצקי-אור:>
יש עוד אופציה. 


- - -

<מרב תורג'מן:>
      
ב-(ח). מנהל מקצועי של מפעל בודק שלא נתן תעודת בדיקה לרכב שנגרם לו נזק בטיחותי ושנבדק על-ידו או שלא הגיע אליו כלל - -

אבל איך הוא יודע שהוא לא מגיע לבדיקה? 

<שרית זוכוביצקי-אור:>
מסעיף (ה). 

<יערה למברגר:>
זה נראה לי די מרשים שהוא יודע לדווח על משהו שלא הגיע אליו. 

<שרית זוכוביצקי-אור:>
לא. הוא צריך להודיע עליו מיד. 

<מרב תורג'מן:>
למי? 

<שרית זוכוביצקי-אור:>
למפעל הבודק. קודם כול הוא מודיע למפעל הבודק, ואז המפעל הבודק יודע שצריך להגיע אליו רכב. זה סעיף (ה). הוא מקבל הודעות שצריך להגיע רכב. זה התפקיד שלו. 
<היו"ר דוד צור:>
מה הפתרון? 

מזלנו שעורך דין תוסייה-הכהן היה פה ערני. 

<מיכל רוזין:>
כבוד היושב-ראש, אתה לא מקשיב לתשובה. זה חשוב. מה הוא עושה עם זה אחרי שלא מגיע אליו הרכב? 

<שרית זוכוביצקי-אור:>
מודיע. 

<אבנר פלור:>
מגיעה אלינו ידיעה שהרכב הזה מסוכן, ואנחנו מתחילים את התהליך של הורדתו מהכביש במידה שתוך פרק זמן מסוים הוא לא מבצע את אותו תיקון או טיפול.  

<היו"ר דוד צור:>
יש על זה מעקב? 

<אבנר פלור:>
יש לנו על זה מעקב. 

<מיכל רוזין:>
שעובר למשטרה?

<טל ויתקון:>
- - -

<אבנר פלור:>
היא שואלת על המצב הקיים היום.  

<מיכל רוזין:>
אולי בואי תשבי אתנו. זה בדיוק הממשק של משרד התחבורה. 

<היו"ר דוד צור:>
זה לא דומה למצב שבו יש אלפי כלי רכב, לצערי, שלא מחדשים רישיון רכב? השאלה אם יש - - -

<טל ויתקון:>
- - -

<היו"ר דוד צור:>
יש מידע שעובר ממשרד התחבורה למשטרה? 

<טל ויתקון:>
אין ממשק. 

<היו"ר דוד צור:>
למה לא מייצרים אותו? מסובך. 
<קריאה:>
גם אין ביטוח על דבר כזה ברגע שהזמן עובר. 

<שלמה תוסייה -כהן:>
המידע אפילו לא הגיע למשרד התחבורה, לא רק שהוא לא הגיע למשטרה. 

<היו"ר דוד צור:>
יש טרקטורון שמשדר על הירח. אז לייצר ממשק בין משרד התחבורה למשטרה אי אפשר? 
<שלמה תוסייה -כהן:>
- - - למעשה, ייחקר רק אחרי - - - כיוון שלא תהיה תעודה כי הרכב לא הגיע לבדיקה לא יהיה שום דיווח. 

<היו"ר דוד צור:>
הארת את עינינו יפה בנקודה חשובה. 

<מיכל רוזין:>
השאלה היא מה קורה כאשר הרכב לא מגיע לבדיקה?
<טל ויתקון:>
- - - מידע ממוקד שאתה מבקש. 
<היו"ר דוד צור:>
אני יותר מוטרד מהסיפא, שאין ממשקים. מה הנוסח? 

<מיכל רוזין:>
בעידן המחשבים ב-2013 לא יכולים להעביר רשימה שיש  למשטרה, ואז רושמים רכב וזה קופץ להם בניידת? 

<היו"ר דוד צור:>
זאת לא בעיה טכנית, זאת בעיה מהותית. 

<מיכל רוזין:>
למה מהותית ולא טכנית? 

<טל ויתקון:>
כיום זה לא קיים. אין היום ממשק - -

<מיכל רוזין:>
השאלה היא למה יש פה בעיה מהותית, חבר הכנסת צור. 

<היו"ר דוד צור:>
אני מניח שזאת בעיה שכל רשות שומרת לעצמה את הנתונים שלה, והיא לא רוצה לשתף. 
<מיכל רוזין:>
אבל המטרה של משרד התחבורה היא שלא ינהגו ברכבים כאלה על הכביש. 

<שרית זוכוביצקי-אור:>
- - - זה אכיפת רישיון. 

<אבנר פלור:>
אני אבדוק את זה מול ממשקי העבודה, ואחזיר תשובה לוועדה. 

<היו"ר דוד צור:>
אז אני מבקש - - - חברת הכנסת מיכל רוזין. 

מה ההצעה? 

<שרית זוכוביצקי-אור:>
אנחנו נותנים מענה לבעיה שהועלתה, מה קורה כשמנהל מקצועי מדווח למפעל בודק שלרכב נגרם נזק בטיחותי, והרכב לא הגיע. בסעיף (ח) אנחנו מטפלים במצב שהרכב כבר הגיע, אבל יש בו תקלות, וזה לא חזר לתיקון. אני אקריא את זה מחדש עם התוספת שאנחנו מציעים: 

"מנהל מקצועי של מפעל בודק שלא נתן תעודת בדיקה לרכב שנגרם לו נזק בטיחותי ושנבדק על-ידו או שלא הגיע לבדיקה לאחר שהמנהל המקצועי הודיע לו כי לרכב נגרם נזק בטיחותי כאמור בתקנת משנה (ה) בתוך 30 ימים מיום הבדיקה או מיום ההודעה, לפי העניין, יודיע על כך לרשות הרישוי, והיא תהיה רשאית להתלות את רישיון הרכב עד לקבלת הודעת המפעל הבודק כאמור בתקנת משנה (ו).  

<רונן לוי:>
עכשיו זאת לא החובה שלנו לשלוח את האוטו? תסבירי לנו את היישום של זה.
<קריאה:>
לא. 

<שרית זוכוביצקי-אור:>
בסעיף (ה) המנהל המקצועי צריך להודיע למפעל הבודק. 

<רונן לוי:>
מתי? שנבין את זה. 

<שרית זוכוביצקי-אור:>
"המנהל המקצועי במפעל בודק שתיקן רכב שנגרם לו נזק בטיחותי שלא נבדק על-ידי שמאי יודיע על כך למפעל הבודק בטופס הערוך". 

<רונן לוי:>
איזה מפעל בודק? 

<שרית זוכוביצקי-אור:>
מפעל בודק יש רק אחד. מפעל שיש לו רישיון לבדוק - -

<אבנר פלור:>
לבדיקה 309. 

<שרית זוכוביצקי-אור:>
יש הגדרה למפעל בודק. 

<רונן לוי:>
למי לדווח? 

<שרית זוכוביצקי-אור:>
הוא עוד לא מדווח. מי שמדווח במקרה הזה זה המפעל הבודק. 
<יערה למברגר:>
הדיווח היה ב-(ה). 

<רונן לוי:>
אבל איך הוא יודע? 

<שרית זוכוביצקי-אור:>
אף אחד לא יודע. המפעל הבודק יודע. 

<שמואל מלכיס:>
יש מפעל בודק אחד בארץ? 

<שרית זוכוביצקי-אור:>
למי שהוא בחר לפנות. 

<מרב תורג'מן:>
למי שהוא בחר לפנות. 

<היו"ר דוד צור:>
לאותו מפעל בודק, כמדובר ב-(ה). 

<יערה למברגר:>
תקראו את (ה) ואת (ח) ביחד. זה מסתדר. "יודיע על כך למפעל הבודק". הוא מודיע למפעל בודק מסוים, לפי (ה). 
<רונן לוי:>
הבנתי. עכשיו זה רק "יודיע" ולא "ייקח"? לפי מה שאת אומרת, כבר אין לנו חובה להעביר. מה שדובר היה שאנחנו נעביר את המכונית, וזה יעבור דרך המוסך כדי שתהיה סגירת מעגל. גם זה יורד עכשיו אז כאילו נותנים לבן אדם את האוטו, ואומרים לו, יאללה. 

<מרב תורג'מן:>
המנהל המקצועי שתיקן את הרכב. 

<מיכל רוזין:>
את מבינה את תרשים הזרימה? 

<מרב תורג'מן:>
משתדלת. 

<היו"ר דוד צור:>
בואו נעשה סדר כי נראה לי שהתברברנו. 

<רונן לוי:>
ניתקת את הקשר בין המפעל המתקן למפעל הבודק. 

<שרית זוכוביצקי-אור:>
אני אסביר. אנחנו מדברים על רכב שלא היה בו שמאי, והוא הגיע למוסך, ולמוסך יש מנהל מקצועי. המנהל המקצועי רואה את הליקויים שיש ברכב ומזהה שיש בו נזק בטיחותי מהותי כי הוא רואה את רכיבי הנזק. על-פי הפרוצדורה, הרכב הזה צריך לעבור עוד בדיקה במפעל בודק. מפעל בודק, אני מזכירה, זה מפעל שמקבל רישיון ממשרד התחבורה, והוא עושה דאבל צ'ק. יש פה שתי מהויות: הרישום והבדיקה הנוספת. זאת אומרת רכב שמנהל מקצועי זיהה שיש בו נזק בטיחותי צריך לעבור עוד בדיקה על-ידי מוסך בלתי תלוי שהוא המפעל הבודק, שצריך לתת תעודת תקינות לרכב. 
<גילה גמליאל:>
מי לוקח את הרכב? 

<אבנר פלור:>
אני אתן תשובה. זה כתוב. אנחנו מפנים לטופס 3 בתוספת 13. זה עדיין לא אושר בוועדה, אבל בסעיף ה' נכתב שם: "הריני מאשר בזאת כי ידוע לי שלרכב שפרטיו מפורטים בסעיף ב' נגרם נזק בטיחותי, ומתחייב לא לעשות בו שימוש עד לאחר הבאתו לבדיקה ומתן אישור על-ידי מפעל בודק" – זה המנהל המקצועי של המפעל המתקן. 
<רונן לוי:>
הבנו. אבל מי ייקח את האוטו עם הטופס למפעל הבודק? 
<אבנר פלור:>
זה מאת המנהל המקצועי. 

<גילה גמליאל:>
לנו אין שום בעיה, רק לגבי השאלה – מי אמור לקחת את הרכב למפעל הבודק?
<רונן לוי:>
למי אני נותן את הטופס, ללקוח או למפעל הבודק? 

<גילה גמליאל:>
השאלה היא האם עכשיו זה בסמכות המוסך או שזה בסמכות האזרח? 

<אבנר פלור:>
המנהל המקצועי של המפעל הבודק. צריך לחדד את זה בתיקון. 

<גילה גמליאל:>
זה לא בהיר. 

<שרית זוכוביצקי-אור:>
אז אפשר להוסיף. 

<מרב תורג'מן:>
סליחה, זה מופיע ב-(א2): "המנהל המקצועי במפעל שתיקן רכב שנגרם לו נזק כאמור בתקנת משנה (א), לרבות נזק בטיחותי, יעביר את הרכב למפעל בודק". 

<גילה גמליאל:>
אין בעיה, אבל "יעביר" זה יכול להיות גם להעביר את הטופס. 

<מרב תורג'מן:>
הוא מעביר את הרכב. 

<שרית זוכוביצקי-אור:>
נכון. הוא יעביר את הרכב. זכרתי שטיפלנו בזה. זה נמצא. 
<רונן לוי:>
בזמנו ביקשנו שמפעל בודק בנזק בטיחותי לא יקבל אוטו מבעל רכב, אלא רק ממפעל בודק. 

<שרית זוכוביצקי-אור:>
נכון. טיפלנו בזה. 

<רונן לוי:>
זה בדיוק העניין – טיפלתם, וזה לא מובן. 

<היו"ר דוד צור:>
זה מופיע ב-(א2). אי אפשר להחזיר אותנו אחורה כל רגע. 
<מיכל רוזין:>
תמשיכי בתרשים הזרימה. 

<שרית זוכוביצקי-אור:>
מהותית המנהל המקצועי במפעל המתקן צריך להעביר הודעה לאחד מהמפעלים הבודקים שכל התכלית שלהם זה לבדוק - - 
<גילה גמליאל:>
אז הוא לא צריך להעביר הודעה, הוא צריך להעביר את הרכב.
<שרית זוכוביצקי-אור:>
גם וגם. הוא מוסר את זה בטופס. 

<גילה גמליאל:>
 לא הבנתי למה צריך דאבל. 
<מיכל רוזין:>
כי הוא מודיע לו שהוא מביא לו את האוטו לבדיקה. 

<גילה גמליאל:>
יש גבול לכל דבר. למה זה צריך להיות בחוק? אם הוא מגיע עם הרכב, למה הוא צריך גם לשלוח הודעה? 

<שרית זוכוביצקי-אור:>
הוא בא עם טופס. אי אפשר לוותר על הטופס. 

<מרב תורג'מן:>
מפורטים בו התיקונים כדי שהוא יידע מה לבדוק. 
<שרית זוכוביצקי-אור:>
על הטופס הפורמלי אי אפשר לוותר. 
<גילה גמליאל:>
נכנסים לרזולוציות. 

<מרב תורג'מן:>
זה התקנות. זה המקום לרזולוציה. 

<היו"ר דוד צור:>
אתם מוכנים להקריא את הנוסח כמו שאנחנו רוצים להתקדם אתו? תקריאו את זה עם התיקונים. בזמן שאתם מכינים את זה נשמע את האדון. בבקשה. 

<דני קדרון:>
אני דני קדרון, קצין בטיחות רכבים בצה"ל לשעבר וסגן מפקד מדור ההכשרות. אני רק רציתי להעיר לוועדה שיש הרבה רכבים, אפילו רכבים חדשים של שנת 2013-2012, שלא מתקנים אותם, ואנשים מהשטחים קונים אותם, ומחזירים אותם לכביש בלי שום פיקוח. אני נתקלתי בכמה רכבים כאלה. 

<היו"ר דוד צור:>
זה עולם אחר, זה לא התקנות. 

<דני קדרון:>
אני נתקלתי בכמה רכבים כאלה. רק רציתי להעיר את תשומת לבכם. 

<היו"ר דוד צור:>
מאה אחוז. 

<קריאות:>
זאת המציאות. 

<היו"ר דוד צור:>
בשביל זה יש משטרה. 

<רונן לוי:>
בשביל זה יש כנסת. 

<קריאה:>
המשטרה רוצה שמאי. 

<היו"ר דוד צור:>
המשטרה יכולה להיעזר גם בשמאי וגם באחרים. כשהיא תופסת רכב כשאין הלימה בין מספרי השלדה לבין החלקים – יש הרבה מאוד. אנחנו לא באים לפתור דרך התקנות האלה את כל הבעיות. 

<רונן לוי:>
למה לא? 

<גילה גמליאל:>
מה שרצה כבודו להעיר את תשומת לבנו, לדעתי - -

<היו"ר דוד צור:>
אתה רוצה גם לפתור את בעיות גניבות הרכב דרך התקנות האלה? 

<גילה גמליאל:>
לא, לא. אבל במילים אחרות הוא אומר - -

<רונן לוי:>
ודאי שכן. 

<גילה גמליאל:>
- -  מה קורה לאותם צרכנים שקונים - -

<רונן לוי:>
ודאי שכן, זאת תוספת לחוק הרישוי. 

<גילה גמליאל:>
- - בסיטואציה של מכירה נוספת? 

<קריאה:>
אסור לתקן בשטחים. 

<גילה גמליאל:>
אבל נניח מישהו קנה רכב שתוקן בשטחים, והוא לא יודע. מה קורה אתו? 

<היו"ר דוד צור:>
אבל זה לא שייך לזה. 

<גילה גמליאל:>
זאת שאלה. אתה לא רוצה להפוך אנשים לעבריינים בעל כורחם. 

<היו"ר דוד צור:>
אפשר גם לפתור את בעיות ארגוני הפשיעה דרך תקנות תעבורה. מאחר שהייתי נער ובגרתי גם בטיפול בנושאים האלה אני לא רואה קשר. אני מקבל את ההערה, אבל זה מתחום אחר וצריך לטפל בזה. אסור לתקן כלי רכב בשטחים. נקודה. איך הטפסים אמורים לסייע לעניין הזה? זה לא מהעולם הזה. אנחנו יכולים להתברבר פה עוד הרבה זמן, ובסוף לא נסיים.  

<שמואל מלכיס:>
יש לנו הצעה נוספת. 

<היו"ר דוד צור:>
לא שמענו מה הנוסח. 

<שרית זוכוביצקי-אור:>
אני אקריא מה אנחנו מציעים. 
<היו"ר דוד צור:>
אחרי ההקראה אפשר להציע עוד נוסחים. 

<שרית זוכוביצקי-אור:>

(הקראה):

(ח) מנהל מקצועי של מפעל בודק שלא נתן תעודת בדיקה לרכב שנגרם לו נזק בטיחות ושנבדק על-ידו או שלא הגיע לבדיקה לאחר שהמנהל המקצועי הודיע לו כי לרכב נגרם נזק בטיחות כאמור בתקנת משנה (ה) בתוך 30 ימים מיום הבדיקה או מיום ההודעה, לפי העניין, יודיע על כך לרשות הרישוי, והיא תהיה רשאית להתלות את רישיון הרכב עד לקבלת הודעה מהמפעל הבודק כאמור בתקנת משנה (ו). 

<היו"ר דוד צור:>
הערות לזה. 
<שלמה תוסייה -כהן:>
המנהל המקצועי או השמאי? יש הרי שני מסלולי דיווח? 

<רונן לוי:>
את בעצם מכניסה עוד מסלול אחד. 

<יערה למברגר:>
אבל היא כתבה את (ה). (ה) הוא דיווח על-ידי מנהל מקצועי. 
<היו"ר דוד צור:>
לא להכניס כל פעם משהו, רבותי. 

<יערה למברגר:>
למה 30, שרית? 

<היו"ר דוד צור:>
הערות להקראה הזאת. כן, משרד המשפטים. 

<יערה למברגר:>

זה לא בקטע משפטי, אלא שאלה. אם חושבים שהרכב לא בטיחותי, והבן אדם אפילו לא טרח להגיע למפעל הבודק זה בסדר ש-30 יום הוא יסתובב ואחר כך נתלה את הרישיון? 

<שרית זוכוביצקי-אור:>
אני לא יודעת אם הוא יסתובב. 

<דידי רוזנפלד:>
אולי הוא מתוקן? אולי ב-30 יום מתקנים אותו?  

<יערה למברגר:>
הוא לא הגיע למפעל הבודק. המנהל המקצועי יעביר את ההודעה –  זה לא השלב שהוא צריך להגיע למפעל הבודק? 

<מרב תורג'מן:>
- - - הוא שולח את זה, ואנחנו עדיין צריכים לתת לו כמה ימים לביצוע התיקון. 

<קריאה:>
30 יום זה הרבה מדי זמן. 

<היו"ר דוד צור:>
מה ההצעה? להוריד לשבועיים? 

<מרב תורג'מן:>
השאלה אם זה ישים מבחינת התיקונים. 

<היו"ר דוד צור:>
שבוע? יום? 

<קריאה:>
אני מתקן רכבים. שבוע זה הרבה זמן. 

<יערה למברגר:>
לא, אבל להזמין חלפים זה הרבה זמן. 

<טל ויתקון:>
אבל אם אין חלקים הרכב עדיין צריך להיות שם. הוא לא צריך להסתובב. 
<היו"ר דוד צור:>
מה הצעת המשטרה? ניטרליים. 

<גילה גמליאל:>
אפשר לומר "עד". 

<שרית זוכוביצקי-אור:>
לא, אי אפשר. כי אז מי קובע - - -

<שרית זוכוביצקי-אור:>
אם אני רוצה להשתמש בשוט רציני אני רוצה מרחב לאזרח לבקש שיהיה לו מספיק זמן. 

<גילה גמליאל:>
אז למה לא עד21 יום? 
<שרית זוכוביצקי-אור:>
אם תוך 30 יום – אפשר לקצר את זה ל-21. השאלה אם זה מעשי. 

<מיכל רוזין:>
תחשבו, לאדם יש גם עבודה, הוא עושה עוד כמה דברים חוץ מלרוץ למוסכים. 

<היו"ר דוד צור:>
21 יום – יש הערות? 

<שמואל מלכיס:>
אין בעיה. 

<היו"ר דוד צור:>
אני מקבל את ההצעה של חברת הכנסת גמליאל שזה יהיה 21 יום. מקובל. 
<אבי גלנצר:>
אני רציתי להקריא משהו לגבי הסעיף הזה. אני מנהל מקצועי במפעל בודק. איך אני מקבל הודעה מהמוסך או ממנהל המוסך על כך שרכב צריך להגיע אליי באיזושהי צורה? איך אני אקבל דיווח? בכתב? בעל-פה? באיזו צורה זה יגיע אלי? 
<מרב תורג'מן:>
כתוב ב-(ה). 
<אבנר פלור:>
כתוב גם ב-(א2). 

<היו"ר דוד צור:>
אתה שואל אותי אם זה בפקס או במייל? 

<רונן לוי:>
אולי נוריד את זה לקרקע ונסביר: אם אני גמרתי לתקן אוטו, ואני צריך להעביר אותו למפעל הבודק אז אני צריך להעביר אותו, אז איך פתאום הוא לא יגיע למפעל הבודק? 

<שרית זוכוביצקי-אור:>
שלחת את העובד שלך. 

<רונן לוי:>
אה, הוא נעלם. 

<שרית זוכוביצקי-אור:>
לא יודעת - -

<רונן לוי:>
העובד שלי כאילו נגוז? בואי תסבירי לי את ההיגיון, אני לא מצליח להבין. 

<היו"ר דוד צור:>
זה בא לסגור סוג של פרצה. 
<שרית זוכוביצקי-אור:>
אם הוא הגיע – מצוין. 

<רונן לוי:>
אם הוא נגוז אני לא יכול לדווח למשרד הרישוי באותה דקה שהוא נגוז? 
<שרית זוכוביצקי-אור:>
אנחנו רוצים שתהיה לנו אפשרות לעשות משהו עם הרישיון, אחרת לא נוכל לאכוף את זה. 

<מיכל רוזין:>
אנחנו צריכים לסגור את הפינה הזאת. 

<דידי רוזנפלד:>
אם צריך להביא אותו פיזית אז הוא ישלח את העובד שלו. והעובד גם יחזור באיזשהו יום.

<היו"ר דוד צור:>
היום לכאורה אין לו חובת דיווח על זה. 

<דידי רוזנפלד:>
החובה של המנהל המקצועי שלא ישחרר את האוטו מהמוסך, אלא אם הוא עבור תקנה 309.

<רונן לוי:>
אז הוא תקוע אצלי גם ככה. 

<דידי רוזנפלד:>
 הוא צריך להיות אחראי שהרכב יגיע. למה הוא צריך לכתוב מכתב ולשלוח עם יונת דואר? 

<קריאה:>
לא שולחים מכתב. 

<קריאות:>
- - -

<היו"ר דוד צור:>
זה סוג של סנקציה.

<גילה גמליאל:>
לדעתי, זה מיותר. אני לא הבנתי את העניין. 

<אבנר פלור:>
אדוני היושב-ראש, כמו שאתה רואה פה היום הנושא הזה לא מוסדר. אנחנו באים להסדיר. אז להפך, אם יש לך הערה מחכימה להכניס, בבקשה. אבל התהליך מוסדר יותר כרגע, אז גם בתהליך הזה לבוא ולהעיר הערות שהן לא במקום? בוא תעיר, בוא נתקן. אבל היום זה לא מוסדר. 
<דידי רוזנפלד:>
מקבל את ההערה. מתנצל. 

<אבנר פלור:>
באים להסדיר אז גם זה לא טוב? 

<דידי רוזנפלד:>
להפך. 

<היו"ר דוד צור:>
הערנו מספיק הערות לנושא הזה. אני מצביע על זה כמו שזה. 

<מיכל רוזין:>
מה לגבי  - - -

<היו"ר דוד צור:>
21 יום. כמו שהציעה חברת הכנסת גמליאל. 

<לאה ורון:>
- - - העניין הוא שלא הגיע לבדיקה, לא? 

<מרב תורג'מן:>
כן, עם התוספת שהקריאה עורכת הדין זוכוביצקי - - -

<היו"ר דוד צור:>
מי בעד?  

<שמואל מלכיס:>
רגע, יש לנו הערה לסעיף (ז). 

<היו"ר דוד צור:>
אבל אמרתם אותה ולא קיבלנו אותה. 

<שמואל מלכיס:>
אבל יש לנו הצעה יותר טובה. 

<היו"ר דוד צור:>
מהי? 

<בתיה לונדון:>
שוב – המטרה היא לגרום לכך שבעלי רכבים לא מבוטחים לא יישארו עם גרוטאות שלא יוכלו למכור אותן. אנחנו מוסיפים רק מילה אחת להערה כדי שלמשרד התחבורה לא תהיה בעיה של מקום. הרישום יהיה. הרישום יהיה כך: "נזק בטיחותי תוקן, ונבדקה תקינותו". 
<היו"ר דוד צור:>
הצעתם את זה קודם, ואמרנו שזה לא מקובל. המדינה לא מוכנה לקחת על עצמה, בצדק, את האחריות לבדיקת תקינות. 
<שמואל מלכיס:>
"נבדקה תקינותו". לא כתוב שהוא נמצא תקין. זה התפקיד של המכון. 

<בתיה לונדון:>
קודם הצענו לכתוב - -

<היו"ר דוד צור:>
 הערתכם נשמעה.
<שמואל מלכיס:>
זה לא הוגן כלפי - - -

<היו"ר דוד צור:>
מה אומר משרד התחבורה?

<בתיה לונדון:>
"נבדקה תקינותו" זאת לא הצהרה על תקינותו. 

<שרית זוכוביצקי-אור:>
יש משמעות ל"נבדק". 

<היו"ר דוד צור:>
משרד המשפטים, מה אתם אומרים? 

<קריאות:>
- - -

<היו"ר דוד צור:>
תנו להם להשיב. אני נותן עוד הזדמנות. משרד המשפטים, בבקשה. 

<יערה למברגר:>
"נבדקה תקינותו" – אין לי בעיה. אבל לדעתי, אנחנו משחקים פה במילים. בסופו של דבר זה אדם שהוא לא אדם מתוחכם. הוא קונה את הרכב, הוא רואה הוראה ברישיון הרכב. זה צריך להיות ברור לו. 

<היו"ר דוד צור:>
"תוקן ונבדק" יותר חזק מ"נבדקה תקינותו". אם נבדקה תקינותו, והוא לא תוקן? 

<יערה למברגר:>
אז הוא לא תוקן, ונבדקה תקינותו. הוא לא עמד - -

<קריאות:>
- - -

<דידי רוזנפלד:>
הוא לא יכול להיבדק אם הוא לא תוקן. 

<היו"ר דוד צור:>
חברי הכנסת, מי בעד הנוסח של (ז) ו-(ח) כפי שהוקרא? מי בעד? 
הצבעה

בעד סעיפים (ז), (ח) – פה-אחד
נגד – אין
נמנעים – אין 

סעיפים (ז), (ח) אושרו. 

<היו"ר דוד צור:>
אושר פה אחד. 


מכיוון שאנחנו גולשים בזמן, ואנחנו צריכים כבר לאשר תקנות אחרות, אני מבקש – סעיף ט' הוא סעיף קשה ומורכב – תנצלו את הזמן, מה שלא קרה מספיק בפעם הזאת, כנראה, לחלופה של מיילים ודיבורים, ואם צריך גם פגישות בארבע עיניים זה לא הרגל מגונה – כדי לבוא לוועדה מיושרים לגבי סעיף ט', ואנחנו נצביע על זה בפעם הבאה שתיקבע על-ידי מנהלת הוועדה. אני נועל את הישיבה. תודה רבה. 
<הישיבה ננעלה בשעה 11:53.>
